
ASPECTE GENERALE

Îngrijirea copilului este considerată un aspect cheie în confruntarea cu schimbările demografice în Europa, având în vedere rolul său în participarea părinților la piața forței de muncă și în special a mamelor.

Europa a fost și este caracterizată de diversitatea regională a credințelor, normelor și atitudinilor, precum și a practicilor în viața de familie. În unele regiuni, există rezistență normativă considerabilă față de ideea ca o mamă cu copil mic să încredinţeze creşterea acestuia altcuiva şi să se întoarcă în câmpul muncii.


Rezultatele studiilor în domeniu arată că mamele europene se bazează pe ajutorul propriilor părinţi în privinţa creşterii copiilor, acest ajutor fiind influenţat de atitudinea individuală privind modul de creştere şi de cadrul legislativ existent în fiecare stat, existând diferențe considerabile în privinţa practicilor de îngrijire a copilului în întreaga Europă.


La nivelul statelor membre ale Uniunii Europene, țara care răspunde de drepturile de securitate socială, inclusiv de prestațiile familiale (alocații pentru copii, alocații de creștere a copilului etc.) ale unui cetăţean, se stabilește în funcție de statutul profesional și de locul de reședință ale acestuia, nu de cetățenia lui.

Legislația națională stabilește condițiile în care părinții primesc prestații familiale. De obicei, părinții au dreptul la prestații dintr-o anumită țară membră dacă:

· lucrează în ţara respectivă;

· primesc o pensie de stat de la sistemul de securitate socială din țara respectivă (de exemplu, pensie pentru limită de vârstă, pensie de invaliditate sau pensie de urmaș);
· locuiesc în țara respectivă.


Statele membre își stabilesc propriile norme cu privire la drepturile la prestații și servicii. Toate statele membre oferă o formă sau alta de prestații familiale, dar valoarea acestora și condițiile de acordare variază mult. Dacă unele țări furnizează plăți periodice, altele acordă mai degrabă scutiri de la plata impozitelor.


AUSTRIA

Au dreptul la alocaţii pentru copii cei care deţin o reședință permanentă sau temporară în Austria și au copii minori care trăiesc în aceste locuinţe sau sunt principalii întreţinători ai acestora.


Pe lângă părinții biologici, bunicii și părinții adoptivi, pot solicita alocaţie pentru întreţinerea copilului şi asistenţii maternali. Dacă sunt îndeplinite anumite condiţii, chiar și copilul însuși poate pretinde acest beneficiu.

În UE, se pot acorda alocaţii pentru întreţinerea copiilor şi în cazul în care copiii locuiesc într-un alt stat membru (sau Norvegia, Islanda, Liechtenstein sau Elveția).

Toți părinții care au copii în întreţinere beneficiază de anumite facilităţi fiscale. Această prestație este prevăzută în legislația fiscală austriacă și se plătește în numerar. Se plătește și persoanelor neimpozabile.


Ajutorul pentru creșterea copilului este acordat părinților care se ocupă de sugari și este destinat să compenseze parțial veniturile pierdute. Toate prestațiile familiale sunt plătite numai unui singur părinte. Acestea pot fi, de asemenea, plătite fiecărui părinte la rândul său.

Toate familiile care au copii în întreţinere au dreptul la aceste facilităţi fiscale, indiferent de venituri.


Sumele rezultate din aceste facilităţi sunt plătite împreună cu alocația pentru copil.


Dreptul la alocația de creştere a copilului este condiționat de obținerea și primirea alocaţiei pentru copil. În plus, persoana care beneficiază de alocaţia de creştere trebuie să aibă acelaşi domiliciu ca şi copilul. O altă condiție prealabilă este ca reşedinţa în cauză să se afle pe teritoriul Austriei. 

În plus, cei care nu au cetăţenie austriacă trebuie să fie rezidenți legali în Austria și să respecte anumite cerințe legate de dreptul de azil. 

Alocația de creștere a copilului oferă părinților posibilitatea de a alege între o indemnizație forfetară și plățile în funcţie de venit.

Indemnizația forfetară de creștere a copiilor nu este legată de o activitate profesională din care se obţin venituri. Venitul aferent perioadei pentru care se acordă indemnizaţia nu poate depăși 60% din ultimele venituri realizate înainte de accesarea indemnizaţiei (limita câștigurilor suplimentare individuale). Dacă limita calculată a rezultatului suplimentar este sub 16.200 EUR, se aplică o limită a câștigurilor suplimentare de 16.200 EUR.

Pentru a avea dreptul la alocație de creştere a copilului aferentă venitului (einkommensabhängiges Kinderbetreuungsgeld), este nevoie de existenţa unor precondiţii: șase luni de angajare continuă și efectivă în Austria supuse contribuțiilor de asigurări sociale înainte de accesarea acestui drept. 

În plus, pe perioada în care este beneficiarul acestui tip de indemnizaţie, titularul nu contribuie la fondul de somaj.

BELGIA

Organismul responsabil cu aplicarea corectă, unitară şi nediscriminatorie a legislaţiei privind sistemul de beneficii de asistenţă socială şi sistemul de servicii sociale este Agenția federală pentru alocații familiale (FAMIFED).

Aproape fiecare copil care locuiește în Belgia are dreptul la prestații familiale, până la împlinirea vârstei de 18 ani.


Au dreptul la prestații familiale următoarele categorii: angajaţii, funcționarii publici, persoanele care desfășoară activități independente sau şomerii, invalizii şi pensionarii.

Dacă tatăl nu este în măsură să facă cererea, un alt membru al familiei care este angajat și face parte din aceeași gospodărie poate face cererea, de ex. mama, bunicul și matușa / unchiul.


Prestațiile familiale se acordă până la data de 31 august a anului calendaristic pe parcursul căruia copilul împlineşte vârsta de 18 ani. După vârsta de 18 ani și până la vârsta de 25 de ani, vor fi plătite numai în situaţia în care tânărul frecventează o formă de învăţământ.

În plus, copilul trebuie să locuiască în Belgia, într-o țară membră a SEE sau într-o țară cu care Belgia a încheiat un acord de securitate socială. În caz contrar, legislația prevede derogări ministeriale generale sau individuale. De asemenea,  trebuie să existe o relație de familie (sau un echivalent, cum ar fi plasamentul, un copil refugiat etc.) între copil și beneficiarul indemnizaţiei de creştere.

Pentru salariați, funcționarii din sectorul public și persoanele care desfășoară activități independente, alocațiile familiale includ:

· prestații familiale;

· alocația suplimentară pentru vârstă;

· nașterea - subvenția de adopție;

· suplimentul anual de vârstă acordat în luna august la începutul noului an școlar.


Pentru șomeri, angajați cu dizabilități (după 6 luni) și pensionari, aceste indemnizații sunt acordate în funcţie de veniturile gospodăriei în care vor fi crescuţi  copiii.


De asemenea, se prevede un supliment pentru un copil cu handicap până la vârsta de 21 de ani și o indemnizație pentru orfan.

În afară de suplimentul de vârstă și de suplimentul anual de vârstă, în cadrul schemei generale beneficiarii de prestații familiale primesc suplimentul acordat pentru un copil al persoanei șomere de mai mult de șase luni.

Pentru acest sistem, trebuie să se solicite ajutoarele familiale fondului de prestații familiale la care este afiliat angajatorul sau ultimul angajator al  lucrătorului (înainte de șomaj sau boală) sau, în majoritatea cazurilor, de la FAMIFED
.


În cazul persoanelor care desfășoară o activitate independentă, cererea trebuie trimisă organului fondului de prestații familiale gratuite care aparține aceluiași birou ca și cel care include fondul de asigurări sociale la care este afiliat lucrătorul.


BULGARIA

Prestațiile în numerar pentru îngrijirea copilului până la vârsta de 2 ani sunt calculate pe baza remunerației medii zilnice primite de mamă aferentă ultimelor 24 de luni anterioare intrării în concediu de maternitate. Dacă s-a plătit o asigurare într-un alt stat membru UE în aceste 24 de luni, se vor lua în considerare numai contribuțiile de asigurare lunare plătite în Bulgaria.


După încheierea celor 410 zile de concediu pentru sarcină și naștere, dacă asiguratul decide să beneficieze de concediu plătit pentru îngrijirea unui copil mic, are dreptul la indemnizaţie până la împlinirea de către copil a vârstei de 2 ani. Suma este stabilită în fiecare an în Legea bugetului asigurărilor sociale de stat. 

Pentru anul 2016, suma a fost de 340 BGN (aprox. 173 EUR). În situaţia în care mama copilului are o boală gravă sau decedează, tatăl, bunica sau tutorele copilului au dreptul la această prestație, în funcție de cine se îngrijește de copil. Dacă persoana care solicită acestă prestaţie desfășoară o activitate independentă și este asigurat (ă) pentru boală generală și pentru maternitate, i se cuvine acest drept.


Institutul Național de Asigurări Sociale (INSI) este organismul de stat care administrează asigurările sociale de stat în Republica Bulgaria.


CEHIA

Ajutorul parental (rodičovský příspěvek) este forma principală de sprijin pentru familiile cu copii mici, în general, părinții fiind cei care se ocupă de creşterea nou-născutului până la vârsta de 4 ani.


Mama sau tatăl biologic al copilului, un tutore stabilit de instanță sau un părinte adoptiv este eligibil pentru această prestație.


Un părinte biologic sau adoptiv care are reședința sau locul de muncă în Republica Cehă (inclusiv resortisanți ai UE, SEE sau elvețieni) este eligibil pentru acest tip de alocaţie, atât timp cât asigură personal îngrijire cu normă întreagă pentru un copil cu vârsta de până la 4 ani. Venitul parental nu are nici un efect asupra eligibilității.


Această prestație poate fi revendicată şi în cazul în care copilul frecventează o formă de educaţie preşcolară. Această prezență este limitată la maxim 46 de ore pe lună până la vârsta de 2 ani, iar perioada pe care o petrec copiii de peste 2 ani într-o grădiniță nu este limitată. De asemenea, un părinte are dreptul de a-şi continua activitatea profesională în timp ce primește această prestație fără restricții privind câștigurile.

Un părinte are dreptul să solicite o alocaţie maximă de 220.000 CZK (aprox. 8580 EUR) până ce copilul împlineşte vârsta de 4 ani.


Aceasta se aplică numai dacă părintele are dreptul la indemnizaţie de maternitate și a plătit contribuţii la fondul de sănătate. Celălalt părinte al copilului poate fi, de asemenea, considerat plătitor în situații specifice.

Există diferite variante pentru a beneficia de acest beneficiu, astfel:


19 luni - 11.500 CZK (aprox. 448 EUR)

29 luni - 7 600 CZK   (aprox. 296 EUR)

43 luni - 5,116 CZK   (aprox. 200 EUR).

Cuantumul indemnizaţiei pentru creşterea copilului se calculează în raport cu veniturile anterioare ale beneficiarului, existând un plafon maxim de 11.500 CZK (448 EUR).


Părinții care nu au plătit o asigurare de sănătate și pentru care nu poate fi definită nicio bază de calcul (studenții, șomerii și lucrătorii care desfășoară o activitate independentă şi care nu au plătit contribuții de asigurări de sănătate) sunt eligibili pentru o singură variantă a plății indemnizației parentale: 7.600 CZK (aprox. 296 EUR) până la împlinirea de către copil a vârstei de 9 luni; 3.600 CZK (aprox. 140 EUR) pentru copilul cu vârsta între 9 luni şi 4 ani.


DANEMARCA

În Danemarca, asistenţa socială a statului în privinţa creşterii copilului se materializează prin existenţa unor centre de supraveghere şi creştere a copilului începând cu vârsta de 26 de săptămâni până la vârsta școlară. Aceste centre asigură îngrijirea copilului pe timpul zilei.


Din momentul în care părintele sau tutorele aplică pentru acest drept, autoritatea locală are la dispoziţie 4 săptămâni pentru a-i oferi un loc în aceste centre. Tot autoritatea locală stabilește termenele și liniile directoare pentru aplicarea programului.

Pentru a fi eligibili în cadrul acestei scheme, copilul şi părintele trebuie să fie rezidenţi legali ai statului danez sau părintele să aibă un loc de muncă în Danemarca.


Costurile acestui sistem de îngrijire a copilului se împart între autoritatea locală şi părinte, astfel, pentru copilul preşcolar, minimum 75% revine autorităţii locale şi maximum 25% părintelui, iar pentru copilul şcolar, minimum 70% revine autorităţii locale, iar maximum 30% părintelui.

Dacă autoritatea locală nu este în măsură să îndeplinească acest serviciu, părintele are următoarele drepturi:

· să opteze pentru un centru care nu se află în zona sa de reşedinţă şi să-i fie decontate cheltuielile; 
· să-i fie decontate cheltuielile în ipostaza creşterii copilului într-un centru privat;

· la o subvenție plătită pentru a-şi creşte singur copilul.

Orice subvenție se calculează pe baza venitului combinat al gospodăriei, dacă ambii părinți locuiesc împreună cu copilul.


Dacă minorul face parte dintr-o familie monoparentală, subvenția este evaluată pe baza venitului unicului părinte, iar în situaţia în care părinţii au custodie comună, subvenţia se calculează în raport cu venitul parintelui la adresa căruia este înscris copilul.

ELVEŢIA

Legea federală privind sprijinul financiar pentru îngrijirea copiilor a intrat în vigoare la 1 februarie 2003.


În baza acestei legi, creditul angajat pentru programul de stimulare care urmărește crearea mai multor locuri de îngrijire a copiilor, care ar trebui să ajute părinții să realizeze un echilibru mai bun între viața familială și cea profesională este de 440 de milioane de franci elveţieni. Finanțarea se acordă creşelor și programelor after school care sunt nou construite sau deja funcţionale, dar îşi cresc capacitatea. Subvențiile federale prevăzute pentru acest program pot fi acordate deopotrivă instituțiilor private de îngrijire a copiilor şi celor publice.

Introducerea asistenței financiare din partea Confederației are următoarele obiective:


Îmbunătățirea condițiilor de îmbinare a vieţii de familie cu cea profesională - prin extinderea facilităților de îngrijire a copiilor, părinții ar trebui să aibă posibilitatea de a-și exercita o profesie sau de a-și continua studiile.


Impactul stimulator - asistența financiară a Confederației ar trebui să stimuleze îmbunătățirea substanțială a infrastructurii de îngrijire a copiilor.


Sustenabilitatea financiară - facilitățile de infrastructură create prin finanțarea cu stimulente ar trebui organizate pe o bază care să permită continuarea existenței instituției dincolo de încheierea sprijinului financiar al Confederației.


ESTONIA

Potrivit Legii Beneficiilor Familiale
 din 15.06.2016, Cap. 2, Indemnizaţiile familiale, scopul acordării acestora este de a asigura familiilor cu copii rambursarea parțială a cheltuielilor legate de îngrijirea, creșterea și educarea lor.

Clasificarea alocațiilor familiale



Alocațiile familiale lunare sunt:

· alocație pentru copii;

· alocația pentru îngrijirea copilului;

· indemnizația pentru un singur părinte;

· alocația de orfelinat/ asistent maternal;

· indemnizația pentru familiile cu șapte sau mai mulți copii.
         Alocațiile familiale unice sunt:
· indemnizație de naștere;

· alocația de adopție;

· indemnizaţia pentru începerea unei vieţi independente.

Un părinte care îngrijește un copil primește în primul rând o alocaţie parentală urmată de o alocație pentru îngrijirea copilului după expirarea perioadei de acordare a primei. Aceasta este o indemnizație lunară plătită unuia dintre părinții care îngrijesc un copil cu vârsta sub 3 ani sau persoanei care utilizează concediul parental în locul părintelui și unuia dintre părinți pentru fiecare copil cu vârsta cuprinsă între 3 și 8 ani.


Alocația pentru îngrijirea copilului este plătită la sfârşitul anului şcolar în care minorul împlineşte vârsta de 8 ani.

În legislaţia de specialitate, nu se stipulează posibilitatea ca unul dintre bunici să primească o alocaţie/un beneficiu pentru creşterea copilului.

FINLANDA

Părinţii au dreptul de a-şi creşte copiii în centre de stat. Dacă un copil cu vârsta sub 3 ani este îngrijit acasă, familia are dreptul să solicite alocaţie pentru îngrijirea copilului (kotihoidon tuki). Copilul poate fi îngrijit de oricare dintre părinţi, o rudă sau un alt îngrijitor. 

Alocaţie pentru îngrijire privată (yksityisen hoidon tuki) poate solicita o familie care a angajat o bonă sau care a optat pentru creşterea copilului într-o creşă privată. 


Dacă mama sau tatăl care îngrijesc copilul cu vârsta sub 3 ani, muncesc nu mai mult de 30 de ore pe săptămână, pot solicita alocaţie flexibilă pentru îngrijirea copilului.


Dacă copilul se află în primul sau al doilea an de şcoală, iar părintele care îl îngrijeşte munceşte maximum 30 de ore pe săptămână, acesta poate solicita alocaţie parţială pentru îngrijirea copilului.


Fiecare părinte al unui copil de vârstă preşcolară are dreptul să solicite un loc în centrele de îngrijire a copiilor aparţinând municipalităţilor, indiferent de situaţia materială sau profesională (au un loc de muncă sau nu). Municipalitatea percepe o taxă pentru îngrijirea de zi, în funcție de mărimea și venitul familiei. Familiile cu cele mai mici venituri sunt scutite de această taxă. 

Familia poate solicita alocația pentru îngrijirea copiilor la domiciliu dacă au un copil sub vârsta de trei ani care nu se află în sistem organizat de îngrijire de zi. În cazul în care familia are și un copil cu vârsta mai mare de trei ani, familia poate solicita, de asemenea, alocația de îngrijire la domiciliu pentru acesta. Ajutorul pentru îngrijirea copiilor la domiciliu include o alocație de îngrijire și un supliment de îngrijire. De asemenea, familia poate primi un supliment municipal, în funcție de  reglementările autorităţilor respective.

Indemnizația de îngrijire de zi în sistem privat poate fi revendicată dacă copilul de vârstă preşcolară este îngrijit de un furnizor de îngrijire personală privată sau de o persoană particulară cu care familia a semnat un contract de muncă cu o durată de cel puțin o lună și care nu este parte a aceleiași gospodării ca și copilul. De asemenea, copilul poate fi îngrijit de o rudă, de exemplu un bunic, dacă familia încheie un contract de muncă cu această persoană și îi plătește salariul. Indemnizația de îngrijire privată include o alocație de îngrijire și un supliment de îngrijire și, în funcție de autoritatea locală, un supliment municipal.

Alocația de îngrijire la domiciliu și alocația pentru îngrijirea privată sunt drepturi individuale. Dacă o familie are mai mulți copii, familia poate alege, separat pentru fiecare copil, alocația de îngrijire la domiciliu sau alocația pentru îngrijirea personală, în funcție de vârsta copilului, de locul de îngrijire sau de îngrijitor. În consecință, familia poate solicita atât alocația de îngrijire la domiciliu, cât și indemnizația de îngrijire personală pentru copii diferiți în același timp.

Alocația de îngrijire flexibilă este destinată tatălui, mamei sau altui îngrijitor al unui copil în vârstă de până la 3 ani. Indemnizația de îngrijire flexibilă este plătită pentru un copil la un moment dat. Cu toate acestea, ambii părinți pot beneficia de indemnizație flexibilă de îngrijire dacă își organizează munca astfel încât să aibă grijă de copil în momente diferite, de exemplu în zile diferite ale săptămânii. 

Pentru a fi eligibil pentru acest tip de alocație, solicitantul trebuie să nu lucreze mai mult de 30 de ore pe săptămână sau nu mai mult de 80% din programul cu normă întreagă. Părintele trebuie să aibă un contract de muncă cu un angajator din sectorul public sau privat, să fie propriul angajat și să fie asigurat în sistemul public de asigurări.


Indemnizația de îngrijire flexibilă nu poate fi plătită unui părinte căruia i se acordă o indemnizație specială de maternitate, paternitate sau pensie; se ocupă de propriul copil și i se acordă indemnizație de îngrijire la domiciliu sau primește o alocație parțială de îngrijire pentru un copil din familie.

Familia poate solicita o alocație parțială de îngrijire dacă are un copil care frecventează primul sau al doilea an școlar. Ajutorul parțial de îngrijire poate fi plătit până la sfârșitul celui de-al doilea an de școală al copilului. Dacă un copil frecventează o formă de învăţământ obligatorie extinsă, alocația parțială de îngrijire poate fi plătită până la sfârșitul celui de-al treilea an de învățământ de bază al copilului. Părintele poate lucra maximum 30 de ore pe săptămână. Indemnizația de îngrijire parțială este plătită pentru un copil la un moment dat, deși o familie poate avea mai mult de un copil care îndeplinește criteriile. Ajutorul parțial de îngrijire poate fi plătit atât mamei, cât și tatălui, atâta timp cât părinții se ocupă de copil în momente diferite. Ajutorul parțial de îngrijire nu poate fi plătit dacă părintele primește indemnizația de îngrijire la domiciliu pentru copilul în cauză, în cazul în care părintele primește alocație parentală în același timp sau dacă părintele beneficiază de alocație flexibilă de îngrijire (al doilea părinte poate primi indemnizație flexibilă de îngrijire pentru un alt copil).


Indemnizația de îngrijire nu este afectată de venitul familiei. Indemnizația de îngrijire se plătește separat pentru fiecare copil eligibil pentru alocație. Indemnizația de îngrijire se ridică la:

338,34 EUR pe lună pentru un copil sub 3 ani;

101,29 EUR pe lună pentru următorul copil sub 3 ani;

65,09 EUR pe lună pentru fiecare copil cu vârsta mai mare de 3 ani, dar în 
vârstă școlară.


Suplimentul de îngrijire depinde de mărimea și venitul brut al familiei. Valoarea maximă a suplimentului pentru îngrijire este de 181,07 EUR lunar.

Suplimentul de îngrijire este plătit integral dacă venitul lunar al familiei nu depășește limita de venit determinată de mărimea familiei. Veniturile copiilor pentru care a fost solicitată alocația de îngrijire la domiciliu a copilului sau indemnizația de îngrijire personală sunt luate în considerare la calcularea veniturilor familiei.

FRANŢA

Dreptul la alocații familiale este deschis persoanei care este responsabilă financiar pentru întreținerea copiilor legitimi, naturali, adoptivi sau chiar găzduiți, odată ce se află sub responsabilitatea sa.


Limita de vârstă pentru un copil aflat în întreținere este stabilită la:

· 20 de ani pentru toți copiii care nu lucrează sau a căror remunerație nu depășește 907,19 de euro pe lună;

· 21 de ani pentru plata prestațiilor pentru locuințe și a suplimentului pentru veniturile familiei;

· 20 de ani pentru a obține o indemnizație lunară pentru sume forfetare.


În privinţa beneficiilor pentru creşterea copilului, acestea se încadrează la capitolul indemnizaţii pentru copiii de vârste foarte mici şi se referă la:

· Alegerea liberă a activității (CLCA), care permite părintelui să-și suspende activitatea profesională sau să-şi reducă programul de lucru pentru a-și îngriji copilul sub 3 ani. 
· Alocația pentru creşterea partajată a copiilor (Prestation partagée d'éducation de l'enfant, PreParE), permite unuia sau ambilor părinți să-și suspende sau să-și reducă activitatea pentru a-și îngriji copiii sub 3 ani.

· Suplimentul pentru alegerea liberă a regimului de îngrijire a copilului este plătit gospodăriei sau persoanei care angajează direct un asistent acreditat pentru a avea grijă de un copil cu vârsta sub 6 ani.


Pentru întreruperea totală a activității (CLCA), alocaţia este de 394,06 EUR pe lună.

În cazul alocației pentru creşterea partajată a copiilor (PreParE), cuantumul este acelaşi cu cel al indemnizaţiei CLCA.

Cuantumul suplimentului pentru alegerea liberă a regimului de îngrijire a copilului variază în funcție de vârsta copilului, tipul de îngrijire și venitul familiei. Pentru acest tip de îngrijire, cel puţin 15% din costuri vor fi suportate de părinte.

GERMANIA

Alocaţiile pentru copii sunt, în general, acordate părinţilor naturali, părinţilor adoptivi sau partenerilor acestora până când împlineşte copilul 18 ani. În plus, o condiţie necesară este şi existenţa un număr de identificare fiscală. 

Alocaţia este:
· plătită până la vârsta de 21 de ani, dacă copilul nu este angajat cu salariu și este înregistrat ca solicitant de loc de muncă la o agenție guvernamentală din Germania, dintr-un alt stat membru al UE, Islanda, Liechtenstein, Norvegia sau Elveția;
· se plătește continuu până la împlinirea vârstei de 25 de ani a copilului, cu condiția ca acesta: să frecventeze o formă de învăţământ sau să fi absolvit un curs universitar sau se află într-o fază de tranziție între două perioade de formare de cel mult patru luni sau face servicii de voluntariat, astfel cum sunt definite la articolul 32 alineatul (4), p. 1, nr. 2 (d) din Legea privind impozitul pe venit, sau nu este în măsură să preia sau să continue formarea din cauza lipsei posturilor de stagiar;

· va continua să fie plătită în cazul în care un copil nu este în măsură să se întrețină din cauza unei dizabilități fizice, mentale sau de învățare care a intervenit înainte de împlinirea vârstei de 25 de ani.

Ajutorul parental este acordat mamei și / sau părinților care locuiesc în aceeași gospodărie ca și copilul lor, se ocupă de creşterea acestuia și care nu au un loc de muncă sau au un loc de muncă cu normă redusă (până la 30 de ore pe săptămână). Alocația parentală de bază poate fi plătită până la vârsta de paisprezece luni a copilului.

Pe lângă alocația parentală (alocația parentală de bază) în forma sa actuală, alocația parentală plus poate fi solicitată pentru nașterile de după 1 iulie 2015. Alocația parentală plus este plătită pentru o perioadă dublă: o lună de alocație pentru creșterea copilului = două luni de indemnizație parentală plus. Dacă ambii părinți lucrează timp de patru luni consecutiv, în medie, între 25-30 de ore pe săptămână, fiecare va primi câte o sumă lunară suplimentară a alocației parentale plus în aceste patru luni (bonus de parteneriat).

Soții sau partenerii care au grijă de copil după naștere (chiar dacă nu sunt părinţii naturali) pot beneficia de alocația parentală în aceleași condiții. Acest lucru este valabil și pentru rudele de până la gradul trei, dacă părinții nu pot să-și îngrijească copilul din cauza unei greutăți (boală, invaliditate sau deces).

Ajutorul parental poate fi plătit, de asemenea, copiilor adoptați și copiilor aflaţi în plasament în scopul adopției. Momentul în care copilul se alătură gospodăriei beneficiarului, și nu cel al nașterii, este considerat ca dată de la care se poate solicita alocația parentală. Dreptul se încheie de îndată ce copilul împlineşte 8 ani.


GRECIA

Concediul de creştere a copilului se acordă mamei sau tatălui în două variante: pe o perioadă de 30 de luni de la naștere sau adopție cu reducerea timpului de lucru cu o oră sau 18 luni cu reducerea timpului de lucru cu 2 ore în primele 12 luni și cu o oră mai puțin de lucru în ultimele 6 luni. Acest sistem nu prevede reducerea câştigurilor salariale.


ITALIA


Sistemul italian de securitate socială este finanțat din contribuțiile plătite de salariați, angajatori, lucrători independenți și persoane fizice autorizate, precum și prin impozitarea generală.

În funcție de anumite condiții de venit, în Italia sunt acordate alocaţii familiale dacă solicitantul aparţine uneia din următoarele categorii: angajați ai companiilor italiene care operează în Italia sau în străinătate; titulari de pensii sau beneficiari de prestații în numerar care provin din muncă angajată.


Familia poate fi compusă din:

· soț/ soție sau partener în cadrul unei uniuni civile, cu excepția cazului în care sunt separați în mod legal și efectiv;

· copiii naturali și cei adoptaţi până la împlinirea vârstei de 18 ani sau până la vârsta de 26 de ani, în cazul în care urmează cursuri universitare sau fără limită de vârstă pentru cei cu handicap;
· nepoții până la împlinirea vârstei de 18 ani, dacă ești bunicul sau bunica, ascendent direct.

În ceea ce privește concediul pentru creșterea copilului, acesta poate fi solicitat doar de către părinţi (naturali sau tutelari) şi acesta va fi acordat până la împlinirea de către copil a vârstei de 8 ani sau, în cazul celor  adoptaţi sau aflaţi în plasament, la împlinirea a 8 ani de la intrarea copilului în familia respectivă.


În primii 8 ani de viaţă ai copilului, şi părintele care nu se află în concediu de creştere, poate absenta de la serviciu chiar şi concomitent cu părintele titular al concediului, pentru o perioadă de maximum 11 luni. Acest lucru este posibil şi în cazul părintelui adoptiv sau tutorelui. 

După trecerea a 6 luni de la intrarea în plată a concediului de creştere (și până la împlinirea vârstei de 8 ani), se oferă o compensație pentru încă 5 luni conform legii, cu condiția ca venitul familiei să nu depășească de două ori și jumătate cuantumul pensiei minime în vigoare la acea dată.


La sfârșitul concediului de maternitate obligatoriu și ca alternativă la concediul parental opțional, pot fi solicitate un voucher pentru achiziționarea de servicii de babysitting sau o contribuție la costul serviciilor publice de creşă sau al serviciilor private acreditate, pentru un maxim de 6 luni.


LETONIA

Ajutorul pentru îngrijirea copilului

Persoane îndreptățite să primească alocația pentru îngrijirea copilului: persoanele cu cetăţenie letonă, cetățenii străini și apatrizii care au reședința permanentă în Letonia, cărora le-a fost acordat un cod de identitate personal.


Alocația nu se acordă persoanelor care au primit un permis de ședere temporară.


În conformitate cu secțiunea 7 din Legea privind ajutoarele sociale de stat și Ordonanţa guvernului nr. 1609 din 22 decembrie 2009
 "Reglementări privind cuantumul și revizuirea alocației pentru îngrijirea copilului și a primei pentru naştere în cazul gemenilor sau al mai multor copii și procedura de acordare și de plată a indemnizației și primei", alocaţia pentru creşterea copilului se acordă: 
· unei persoane care are grijă de un copil care nu a împlinit vârsta de 2 ani;
· unuia dintre părinții copilului, tutorelui sau altei persoane care are efectiv în sarcină creşterea copilului conform unei decizii judecătoreşti. 

Atât părinții care nu sunt asigurați social (nu sunt angajați, nici antreprenori) cât şi cei asiguraţi beneficiază de indemnizația de îngrijire a copilului.


În cazul în care părintele nu este asigurat social, indemnizația pentru îngrijirea copilului se acordă de la data nașterii copilului, cu condiția să nu se acorde niciun alt ajutor de maternitate, alocaţie parentală sau pentru îngrijirea copilului celuilalt părinte în aceeași perioadă de timp în legătură cu nașterea și îngrijirea aceluiași copil.

În cazul în care un părinte este asigurat social (salariat sau independent), acesta beneficiază de alocație parentală și de alocație pentru îngrijirea copilului pentru același copil.


Ambele prestații pot fi primite în același timp, dacă nu a fost acordată o prestație de maternitate pentru același copil pentru aceeași perioadă de timp.

Trebuie remarcat faptul că beneficiile menționate mai sus sunt acordate unei singure persoane pentru îngrijirea copilului pentru o anumită perioadă de timp. Prin urmare, părinții trebuie să convină asupra celui care va beneficia atât de ajutoarele parentale, cât și de indemnizația pentru îngrijirea copilului, deoarece ambii pot beneficia de indemnizaţia pentru îngrijirea copilului acordate unuia dintre părinți.

Cuantumul alocaţiei:
· pentru o persoană care are grijă de un copil care nu a împlinit vârsta de 1,5 ani - 171 de euro pe lună;

· pentru o persoană care are grijă de un copil cu vârsta cuprinsă între 1,5 şi 2 ani - 42,69 euro pe lună.


În cazul unei naşteri multiple, se adaugă o primă la suma de bază a alocației pentru îngrijirea copilului pentru fiecare copil:

· pentru o persoană care are grijă de gemeni sau mai mulți copii rezultaţi din aceeaşi naştere care nu au împlinit vârsta de 1,5 ani -171 de euro pe lună pentru fiecare copil;

· pentru o persoană care are grijă de gemeni sau mai mulți copii rezultaţi din aceeaşi naştere cu vârste între 1,5 şi 2 ani - 42,69 de euro pe lună pentru fiecare copil.


Începând cu 1 octombrie 2014, alocaţiile parentale și indemnizația pentru îngrijirea copilului pot fi plătite simultan pentru îngrijirea aceluiași copil, în cazul în care unul dintre părinți nu solicită deja prestații de maternitate. Beneficiile părinților pot fi plătite nu numai persoanelor care se află în concediu de maternitate/paternitate, ci și părinților care lucrează, dar în acest caz, cuantumul prestațiilor va fi mai mic.


LIECHTENSTEIN 

Persoanele care nu lucrează și care au reședința în Liechtenstein precum şi toate persoanele care lucrează în Liechtenstein au dreptul să solicite prestaţii familiale. Părinții biologici, bunicii, părinții vitregi, părinții adoptivi și orfanii care locuiesc în Liechtenstein ai căror părinți au decedat au dreptul la prestații familiale.

Prestaţiile familiale sunt legate de nașterea, adopția sau creșterea copiilor.

Prestațiile familiale includ:
· alocația unică de naștere, inclusiv pentru adopția copiilor sub 5 ani;

· alocația lunară pentru copii, plătibilă până la împlinirea vârstei de 18 ani; 
· alocație lunară monoparentală, plătibilă până la împlinirea vârstei de 18 ani.


Cuantumul alocației pentru copii se calculează în funcție de numărul și vârsta copiilor. Acesta este de 280 CHF (261 EUR) per copil în cazul în care familia are unul sau doi copii și crește la 330 CHF (308 EUR) pe copil pentru gemeni, în cazul în care familia are trei sau mai mulți copii și pentru fiecare copil cu vârsta mai mare de 10 ani.


LITUANIA

Fiecare copil, crescut într-o familie sau plasat sub tutelă într-o familie și care are între 0 și 2 ani, primește o alocaţie lunară de 0,75 BSB
 (28,5 EUR), dacă venitul lunar pe membru de familie este mai mic de 1,5 ori valoarea SSI
 (153 EUR);


Fiecare copil crescut într-o familie sau plasat sub tutelă într-o familie și care are între 2 și 7 ani (sau între 2 și 18 ani într-o familie care crește și / sau are în plasament trei sau mai mulți copii), primește un beneficiu lunar de 0,40 BSB (15,2 EUR), dacă venitul lunar per membru de familie este mai mic de 1,5 ori valoarea SSI (153 EUR).


Alocaţia pentru creşterea copilului în cazul părinţilor care frecventează o formă de învăţământ:


Unul dintre părinții copilului (sau singurul părinte), părintele adoptiv sau un tutore care îngrijeşte un copil are dreptul la o prestație lunară în valoare de 4 ajutoare sociale de bază (152 EUR) pe durata studiilor și pentru încă 12 luni de la terminarea studiilor (pe baza unui document care legitimează studiile și / sau calificările obținute), în cazul în care persoana studiază (a studiat) în conformitate cu programul de formare profesională formală sau este (a fost) un student cu normă întreagă la o instituție de învățământ superior până la vârsta de 26 de ani sau este (a fost) un student de doctorat sau de rezidență medicală până la vârsta de 30 de ani (inclusiv perioada de concediu școlar datorată sarcinii) și dacă persoana nu are dreptul la o prestație de îngrijire a copilului în conformitate cu Legea privind asigurările sociale de boală și de maternitate din Republica Lituania.


Această prestație este plătită în perioada de îngrijire a copilului de la data nașterii copilului până la vârsta de 1 an.

Prestațiile pentru îngrijirea copilului nu se acordă persoanelor care urmează cursuri de formare sau educație, în cazul în care celălalt părinte (adoptiv) sau tutore al copilului a primit o prestație de îngrijire pentru același copil în conformitate cu Legea privind asigurările sociale de boală și de maternitate.


Fiecare copil al unui soldat aflat în perioada satisfacerii serviciului militar obligatoriu primeşte o indemnizaţie în valoare de 1,5 BSB (57 de euro) pe perioada serviciului militar al părintelui.

LUXEMBURG

Ajutorul de naștere este alocat femeilor care au fost supuse monitorizării și controalelor medicale periodice în timpul sarcinii, care nasc și se ocupă de creșterea copilului până la vârsta de 2 ani.

Părinții unui copil mic pot, datorită concediului pentru creșterea copilului, să-și întrerupă cariera profesională sau să-şi reducă timpul de lucru pentru a fi împreună cu copilul, fiindu-le garantat locul de muncă la momentul încetării concediului de îngrijire a copilului. 

Concediul parental

Pentru a beneficia de concediul parental, beneficiarul trebuie:
· să fie părintele unui copil în vârstă de până la 6 ani pentru care se plătesc alocații familiale;

· să se ocupe de creşterea copilului de la naștere și, în special, de educaţia acestuia;

· să nu se afle în câmpul muncii în timpul concediului pentru creșterea copilului sau să aibă program redus de lucru în cazul concediului parental cu timp parțial;

· să fi fost angajat în Luxemburg o perioadă de cel puțin 12 luni la același angajator.

Concediul parental de lungă durată poate fi solicitat pentru o perioadă de 4 sau 6 luni pentru fiecare copil.

De asemenea, concediul parental poate fi luat cu fracțiune de normă. Cu acordul angajatorului, de concediul parental cu fracțiune de normă se poate beneficia timp de 8 sau 12 luni, prin reducerea la jumătate a timpului de lucru. De asemenea, orele de lucru pot fi reduse cu 20% pe săptămână timp de douăzeci de luni sau se poate opta pentru un concediu divizat în patru perioade de o lună, într-o interval maxim de douăzeci de luni.

Suma lunară brută aferentă concediului pentru creșterea copilului este determinată pe baza venitului mediu lunar în cele 12 luni care precedă intrarea în plată a acestui tip de indemnizaţie. Suma este supusă impozitelor și taxelor de asigurări sociale, dar este scutită de contribuţiile de sănătate și cele privind asigurările de accidente.

Alocația nu poate fi mai mică de 1 998,59 EUR sau mai mare de 3 330,38 EUR. Limitele variază în funcție de numărul mediu de ore lucrate în cele 12 luni anterioare începerii concediului parental.


MAREA BRITANIE

Concediul parental comun

O primă formă de ajutor pentru creşterea copilului este posibilitatea oferită părinţilor de a-şi alege cum să-şi aloce concediul de creştere a copilului în primul an de după naştere sau adopţie.


Pentru a fi eligibil, părintele trebuie să aibă dreptul la o anumita formă de concediu de maternitate sau de adopţie.

Creşterea copilului de către o rudă


Anglia sau Scoția


Părinţii care locuiesc în Anglia sau Scoţia pot solicita un ajutor financiar pentru creşterea copilului de către o rudă (de exemplu, un bunic) dacă:
· ruda în cauză este înregistrată ca îngrijitor de copii, iar îngrijirea va avea loc în afara locuinţei copilului;

· va fi plătită prin intermediul creditelor universale, creditelor fiscale sau tichetelor de îngrijire a copiilor.

Părinţii care locuiesc în Țara Galilor sau Irlanda de Nord pot obţine ajutor pentru creşterea copilului de către o rudă, dacă aceasta:

· este înscrisă într-un program autorizat de creştere a copiilor din Țara Galilor sau din Irlanda de Nord;
· va avea grijă de copil în afara locuinţei de domiciliu al copilului;

· anterior, a mai avut în grijă cel puţin un copil.

Tichete pentru îngrijirea copiilor


Tichetele destinate plăţii serviciilor de îngrijire a copilului sunt oferite de angajator. Pentru a beneficia de aceste tichete, părintele trebuie să fie plătitor de impozit pe venit și de asigurare națională pentru anumite tipuri de sprijin.


NORVEGIA

Prestația în numerar pentru îngrijirea copilului (kontantstøtte)


Un părinte poate beneficia de indemnizaţie pentru creşterea copilului dacă are un copil cu vârsta cuprinsă între 1 şi 2 ani, în cazul în care copilului nu i s-a alocat un loc într-o creşă. Copilul trebuie să fie rezident în Norvegia. De acest drept poate beneficia şi părintele care îşi desfăşoară activitatea în Norvegia, dar locuieşte într-o ţară SEE.

Prestațiile pentru îngrijirea copiilor sunt acordate părinților ai căror copii au  vârste cuprinse între 13 luni și 23 de luni.

În 2016, cuantumul acestei prestaţii se ridica la 6 000 NOK (aprox. 631 EUR) lunar.

Dacă minorul este înscris la o creşă cu program zilnic timp de 19 ore pe săptămână sau mai puțin, cuantumul indemnizaţiei pentru creştere va fi redus la jumătate.


OLANDA

Dacă ambii părinți lucrează legal în Olanda și unul sau mai mulți copii aflaţi în custodia acestora merg la un centru de îngrijire a copilului (îngrijire de zi, îngrijire în afara școlii sau serviciu de îngrijire a copilului), pot solicita acordarea ajutorului pentru îngrijirea copiilor (kinderopvangtoeslag). Părinții singuri, părinţii vitregi, asistenţii maternali și părinții adoptivi pot, de asemenea, să beneficieze de această prestaţie. 

Suma indemnizaţiei pentru îngrijirea copilului depinde de venitul familiei și de prețul orar al instituției de îngrijire a copilului. După ce părintele a depus cererea pentru acest ajutor, Administrația Fiscală va stabili suma care va fi primită şi aceeaşi instituţie va efectua şi  plata.
 
PORTUGALIA

Indemnizaţia pentru creşterea unui nepot se acordă bunicilor în următoarele  cazuri: după nașterea unui nepot care locuiește în aceeași gospodărie cu beneficiarul și care este copilul unui adolescent sub 16 ani sau pentru îngrijirea unui nepot minor sau a unui nepot, indiferent de vârstă, dacă are un handicap sau o boală cronică sau dacă părinții lucrează și nu pot avea grijă de copil.

Prestaţia poate fi acordată exclusiv unui bunic sau împărţită între bunici. 
Beneficiile pentru îngrijirea nepoților sunt acordate bunicilor atunci când părinții lucrează și nu pot avea grijă de copil și nu intenționează să își revendice drepturile referitoare la creştere.

Cuantumul indemnizaţiei pentru creşterea copilului de către un bunic va reprezenta 100% din venitul de referinţă al familiei pentru primele 30 de zile ulterioare naşterii şi de 65% din venitul de referinţă al familiei pentru restul perioadei de acordare.


SLOVACIA

Dreptul la plata alocaţiei pentru creşterea copilului (rodičovský príspevok) aparţine şi părintelui care se află în câmpul muncii și asigură îngrijirea copilului fie prin intermediul celuilalt părinte, fie prin intermediul unui alt adult sau o persoană juridică.


Prestația pentru creşterea copilului (přídavok na dieťa) este primită de unul dintre părinți dacă acesta este cetățean al UE.


Indemnizația suplimentară pentru copii (suplimentar k pridavku na dieťa) este o prestație socială plătită de stat beneficiarului în plus față de alocația pentru creșterea copilului ca ajutor pentru creșterea și întreținerea copilului pentru care nu poate fi eliberată dovadă fiscală.

Toate drepturile pot fi revendicate cu maximum 6 luni retroactiv.

Alocația pentru creșterea copilului se acordă pentru îngrijirea permanentă a unui copil cu vârsta sub 3 ani sau 6 ani în cazul celor cu probleme grave de sănătate.

Numai un părinte care îndeplinește următoarele condiții poate solicita o prestație suplimentară pentru copii:

· părintele este beneficiar al unei pensii (pensie pentru limită de vârstă sau pensie anticipată, pensie de invaliditate datorată capacității reduse de a desfășura o activitate lucrativă cu mai mult de 70%, pensie de serviciu după atingerea vârstei de pensionare sau pensie plătită în străinătate);
· părintele este destinatarul alocației de îngrijitor;
· părintele nu este angajat în nicio activitate lucrativă;
· părinților nu le-a fost acordat credit fiscal pentru copilul aflat în întreținere, pentru care părintele beneficiază de prestații pentru copii.

Ajutorul pentru creşterea copilului este în prezent de 213,20 EUR.


SPANIA

Angajaţii vor avea dreptul la o perioadă de concediu de cel mult trei ani pentru îngrijirea fiecărui copil, în cazul copilului biologic, adoptat sau în plasament, de la data nașterii sau, după caz, de la soluționarea judiciară sau administrativă.


Părintele biologic, adoptiv sau asistentul maternal poate solicita alocaţie pentru întreţinerea copilului dacă are reşedinţa în Spania şi dacă are un copil în întreținere cu vârsta de până la 18 ani sau peste 18 ani dacă este afectat de o dizabilitate în proporţie de 65% sau mai mult. 


În intervalul în care se beneficiază de alocaţie pentru îngrijirea copilului, părintele nu are dreptul la prestaţii similare în alte regimuri de protecţie socială.

Venitul anual al beneficiarului nu trebuie să depășească 11.576,83 EUR sau 17.423,84 EUR dacă are o familie mai mare (cel puțin 3 copii dependenți).
 

SUEDIA

Alocaţia parentală reprezintă banii pe care părinţii ii pot obţine pentru a putea sta acasă cu copiii. Ambii părinți beneficiază de o alocație parentală de 480 de zile pentru fiecare copil. În cazul nașterilor multiple, se acordă încă 180 de zile pentru fiecare copil suplimentar.


Cele 480 de zile pot fi împărţite de părinţi. Din cele 480 de zile, 390 sunt considerate zile de îngrijire plătite în funcţie de contribuţia beneficiarului la fondul de sănătate, iar 90 de zile au un regim cu remuneraţie mai mică. 

În timpul primului an de viaţă al copilului, ambii părinți au posibilitatea de a beneficia de concediu pentru creșterea copilului în aceeași perioadă pentru maximum 30 de zile (așa-numitele "zile duble"). 

Nivelul prestațiilor depinde în parte de venitul beneficiarului înainte de nașterea copilului, dar și de numărul de zile de concediu pentru creșterea copilului utilizate.

Ajutorul pentru îngrijirea copiilor a fost acordat în unele municipalități suedeze ca o măsură suplimentară la prestaţia pentru creşterea copilului. Alocația municipală pentru copii a fost abrogată de la 1 ianuarie 2016. Cu toate acestea, deja s-a decis acordarea unei alte forme de alocaţie.


UNGARIA

Ajutorul pentru îngrijirea copilului (Gyermekgondozást segítő ellátás)


Indemnizația de îngrijire la domiciliu se plătește părintelui, soțului părintelui, părintelui adoptiv sau tutorelui unui copil crescut în locuinţa de domiciliu până la vârsta de 3 ani sau, în cazul gemenilor, până la sfârșitul primului an de școlarizare obligatorie sau în cazul unui copil bolnav cronic sau cu handicap grav, până la vârsta de 10 ani. Beneficiul poate fi plătit unui bunic dacă copilul are cel puțin 1 an și este crescut și îngrijit la domiciliul părinţilor cu acordul scris al acestora.


Un părinte care primește alocație pentru îngrijirea copiilor la domiciliu nu poate avea un loc de muncă cu normă întreagă până ce copilul nu împlineşte vârsta de șase luni: după împlinirea de către copil a vârstei de şase luni, părintele poate să desfășoare o activitate remunerată. Bunicul care beneficiază de indemnizaţia de creştere a copilului nu poate desfășura o activitate lucrativă înainte de împlinirea de către copil a vârstei de 3 ani; beneficiarul poate desfășura o activitate lucrativă de cel mult 30 de ore pe săptămână sau fără restricții de timp la domiciliu în situaţia în care minorul pe care îl are în grijă are vârsta de cel puţin 3 ani.


TABEL SINOPTIC
	STATUL
	BENEFICIARI AI INDEMNIZAŢIEI PENTRU CREŞTEREA COPILULUI
	NATURA PRESTAŢIEI


	AUSTRIA
	Părinţi biologici, bunici, părinţi adoptivi, asistenţi maternali
	alocaţie

	BELGIA
	Părinte, bunic, mătuşă/ unchi
	alocaţie

	BULGARIA
	Părinte, bunic, tutore
	alocaţie

	CEHIA
	Părinte biologic, tutore, părinte adoptiv
	Îngrijirea în instituţii specializate de stat sau decontarea costurilor

	DANEMARCA
	Părinte, tutore
	Instituţii specializate ale statului

	ELVEŢIA
	Părinte, tutore
	Instituţii specializate ale statului

	ESTONIA
	Părinte, tutore
	alocaţie

	FINLANDA
	Părinţi, rudă, îngrijitor profesionist
	Instituţii specializate ale statului sau alocaţie

	FRANŢA
	Persoana responsabilă financiar pentru întreținerea copiilor legitimi, naturali, adoptivi sau chiar găzduiți
	alocaţie

	GERMANIA
	Părinţi naturali sau adoptivi şi partenerii acestora
	alocaţie

	GRECIA
	Mama sau tatăl
	Reducerea timpului de lucru al beneficiarului

	ITALIA
	Părinţi naturali sau tutelari
	alocaţie

	LETONIA
	Părinţi naturali sau tutelari
	alocaţie

	LIECHTENSTEIN
	Părinţi naturali, bunici, părinţi vitregi, părinţi adoptivi şi chiar orfanii înşişi
	alocaţie

	LITUANIA
	Părinţi biologici sau tutelari
	alocaţie

	LUXEMBURG
	părinţi
	alocaţie

	MAREA BRITANIE
	Părinte, rudă (bunic)
	Credite fiscale, tichete

	NORVEGIA
	părinte
	alocaţie

	OLANDA
	Părinţi naturali, vitregi, adoptivi, asistenţi maternali
	alocaţie

	PORTUGALIA
	bunic
	indemnizaţie

	SLOVACIA
	părinte
	alocaţie

	SPANIA
	Părinte biologic, adoptiv sau asistent maternal
	alocaţie

	SUEDIA
	Părinţi
	alocaţie

	UNGARIA
	Părinte biologic, soţul părintelui, părinte adoptiv, tutore, bunic
	indemnizaţie


� https://www.demographic-research.org/volumes/vol27/4/27-4.pdf


� http://europa.eu/youreurope/citizens/family/children/benefits/index_ro.htm


� http://europa.eu/youreurope/citizens/family/children/benefits/index_ro.htm#benefits-differ


� http://ec.europa.eu/social/main.jsp?catId=1101&langId=en


� http://ec.europa.eu/social/main.jsp?catId=1101&langId=en&intPageId=4401


� http://www.thevillage.be/admin-and-rights/allowances-and-other-benefits/family-allowance


� http://www.famifed.be/sites/default/files/forms/AA-Engels_0.pdf


� http://ec.europa.eu/social/main.jsp?catId=1102&langId=en&intPageId=4414


� http://ec.europa.eu/social/main.jsp?catId=1103&langId=en&intPageId=4430


� http://www.noi.bg/en/


� http://ec.europa.eu/social/main.jsp?catId=1106&langId=en&intPageId=4469


� http://ec.europa.eu/social/main.jsp?catId=1107&langId=en&intPageId=4486


� http://ec.europa.eu/social/main.jsp?catId=1131&langId=en&intPageId=4821


� https://www.bsv.admin.ch/bsv/en/home/finanzhilfen/kinderbetreuung.html


� https://www.riigiteataja.ee/en/eli/527122016007/consolide


� http://www.sotsiaalkindlustusamet.ee/en/kinds-family-allowances#Child%20care%20allowance


� http://ec.europa.eu/social/main.jsp?catId=1109&langId=en&intPageId=4516


� http://www.kela.fi/web/en/home-care-allowance-amount-and-payment


� http://ec.europa.eu/social/main.jsp?catId=1110&langId=en&intPageId=4532


� https://www.service-public.fr/particuliers/vosdroits/N156


� http://ec.europa.eu/social/main.jsp?catId=1111&langId=en&intPageId=4547


� http://ec.europa.eu/social/main.jsp?catId=1112&langId=en&intPageId=4561


� http://ec.europa.eu/social/main.jsp?catId=1116&langId=en&intPageId=4618


� https://likumi.lv/doc.php?id=202854


� http://www.vsaa.gov.lv/en/services/parents/allowance-child-care#


� http://ec.europa.eu/social/main.jsp?catId=1118&langId=en&intPageId=4646


� Ajutor social de bază.


� Venitul minim garantat.


� http://www.socmin.lt/en/family-and-children/social-assistance-to-z2xz/assistance-to-pregnant-cbx7.html


� http://ec.europa.eu/social/main.jsp?catId=1120&langId=en&intPageId=4675


� https://www.gov.uk/help-with-childcare-costs


� http://ec.europa.eu/social/main.jsp?catId=1123&langId=en&intPageId=4703


� https://www.rijksoverheid.nl/onderwerpen/kinderopvangtoeslag/vraag-en-antwoord/wanneer-heb-ik-recht-op-kinderopvangtoeslag


� http://ec.europa.eu/social/main.jsp?catId=1125&langId=en&intPageId=4733


� http://ec.europa.eu/social/main.jsp?catId=1127&langId=en&intPageId=4761


� http://www.seg-social.es/Internet_1/Normativa/index.htm?dDocName=095296&C1=1001&C2=2010&C3=3036&C4=4015


� http://ec.europa.eu/social/main.jsp?catId=1129&langId=en&intPageId=4790


� https://www.forsakringskassan.se/privatpers/foralder/nar_barnet_ar_fott/barnbidrag


� http://ec.europa.eu/social/main.jsp?catId=1113&langId=en&intPageId=4574.

